מצב חירום אזרחי הוכרז בישראל בעקבות המתקפה הרצחנית של חמאס • כשבממשלה חברים תומכי כהנא ואפרטהייד, על הציבור להיות עירני לא רק להשלכות על היום שאחרי
הפעם הראשונה שבה הוכרז מצב חירום אזרחי אירעה ב-2021 אחרי ההתפרעויות האלימות של ערבים ישראלים בעיר לוד במהלך מבצע "שומר החומות" והעימותים בין יהודים וערבים שאירעו בעיר לאחר מכן וגבו את חייהם של שני בני אדם. על מצב החירום החליט אז שר הביטחון בני גנץ והוא הוארך בהחלטת ממשלה. לא ברור מדוע צריך היה להכריז על מצב חירום אזרחי בעת מתקפה של אויב חיצוני על גבולות ישראל, אך במציאות בה היתה מכהנת בישראל ממשלה נורמטיבית ניתן היה להניח כי קברניטי מערכת הביטחון הפעילו שיקול דעת ענייני בהחלטה על כך. זו אינה המציאות שלנו. "להשמיד את כולם", מסר מסית (בין השאר) נגד ערביי ישראל ב"ביבי-בוט" של קמפיין הליכוד בישראל 2023 מכהן כשר המשטרה עבריין מורשע, שצמח בערוגות ארגון הטרור הגזעני של הרב מאיר כהנא. לצידו חבר בממשלה שר האוצר והשר במשרד הביטחון בצלאל סמוטריץ, מי שפירסם את "תוכנית ההכרעה", תוכנית אפרטהייד גזענית. בממשלה ובקואליציה חברים עוד תומכי טרור וגזענות, והן מונהגות בידי ראש הממשלה בנימין נתניהו, מי שההסתה נגד ערביי ישראל היא אחד המסרים הראשיים במכונת התעמולה שלו. במציאות כזו יש להיות עירניים כי ההכרזה על מצב חירום, שצריכה להיות מאושררת בידי הממשלה בחלוף 96 שעות, לא נועדה על מנת להסיט את הביקורת המתבקשת על הממשלה, האחראית לאחד המחדלים החמורים בהיסטוריה הישראלית. תחת שר משטרה פרובוקטור ומתסיס, הוראות מצב החירום יכולות להיות כלי לזריעת כאוס ואלימות בישראל פנימה, דיכוי אלים של מחאה וביקורת ופתיחה במלחמת דת וגזע בתוך המדינה. נוסף על הכרזת בן-גביר, בממשלה אישרו היום תקנות שעת חירום שמאפשרות לקיים דיונים בבתי משפט ללא נוכחות עצורים, בטענה למחסור בכוח אדם וקושי לשנע אסירים. הקבינט המדיני אישר את מצב המלחמה עליו הכריז רה"מ נתניהו, תוך שהוא מדלג על הממשלה, דבר המותר על פי חוק אך נעשה במקרים נדירים בלבד.